KIRJALLINEN KYSYMYS E-1961/00 esittäjä(t): Laura González Álvarez (GUE/NGL) komissiolle. Romaninaisten osuus naisvangeista Espanjan vankiloissa.



Virallinen lehti nro 089 E , 20/03/2001 s. 0120 - 0121



KIRJALLINEN KYSYMYS E-1961/00 esittäjä(t): Laura González Álvarez (GUE/NGL) komissiolle (21. kesäkuuta 2000) Aihe: Romaninaisten osuus naisvangeista Espanjan vankiloissa Maaliskuussa 2000 julkistettiin Barañín selonteko romaninaisten tilanteesta Espanjan vankiloissa. Selonteossa, joka oli osaksi rahoitettu Euroopan komission Daphne-aloitteesta, esitettiin seuraavat johtopäätökset: - 25 prosenttia espanjalaisista naisvangeista on romaneja (romanien osuus kokonaisväestöstä on 1,52 prosenttia); Yliedustus johtuu useista tekijöistä: - Kyseiset naiset ovat olleet erittäin syrjäytyneitä ja syrjittyjä, koska he ovat a) köyhiä, b) romaneja ja c) naisia. - Rangaistusjärjestelmän selvä syrjivyys, minkä johdosta romaninaisia saatetaan pitää silmällä, pidättää, haastaa oikeuteen, tuomita ja vangita muita väestöryhmiä herkemmin. - Pitkät, keskimäärin 6,7 vuoden tuomiot. Useiden tutkimusten mukaan rangaistusjärjestelmän harkinnanvaraisuus on syynä etnisten vähemmistöjen yliedustukseen useiden EU:n jäsenvaltioiden vankilaväestöstä (ks. Ethnicity and Immigration, Tonry, Univ. Chicago Press). Euroopan parlamentti pyysi rasismin ja muukalaisvihan torjunnasta Euroopan unionissa antamassaan päätöslauselmassa (A5-0049/2000) jäsenvaltioita sopimaan siitä, että direktiiviä rodusta tai etnisestä alkuperästä riippumattoman yhtäläisen kohtelun periaatteen täytäntöönpanosta sekä 13 artiklan toimenpiteitä sovelletaan poliisiin, syyttäjäviranomaisiin, oikeuslaitokseen ja siirtolaisvirastoon, mukaan lukien epäsuoran tai institutionaalisen rasismin torjunta. Mitä toimenpiteitä komissio aikoo toteuttaa etnisten vähemmistöjen ja erityisesti romanien yliedustuksen toteamiseksi ja estämiseksi jäsenvaltioiden vankiloissa? António Vitorinon komission puolesta antama vastaus (26. syyskuuta 2000) Komissio on parlamentin jäsenen tavoin huolissaan etnisten vähemmistöjen tilanteesta vankiloissa. Rangaistuslaitoksiin sijoitettujen vankien kohtelu kuuluu kansallisten viranomaisten toimivaltaan. Komissio on kuitenkin tyytyväinen voituaan valita ja rahoittaa Daphne-aloitteesta tähän aiheeseen liittyviä tutkimuksia ja toimintaa. Esimerkkeinä tuettavasta toiminnasta ovat Observatoire International des Prisons -laitoksen (Ranska) aloite, jonka tavoitteena on tutkia naisvankeihin kohdistuvaa väkivaltaa koko Euroopassa ja lisätä väkivallan kohteiksi joutuneiden naisten tietoisuutta oikeuksistaan, Asociacion cultural La Kallen (Espanja) aloite, jonka tavoitteena on vaihtoehtoisten ratkaisujen kehittäminen yhteiskunnallisen väkivallan uhreiksi joutuneita romaninaisvankeja varten, Türkisch-Deutscher Frauenverein e.v.:n (Saksa) aloite etnisiin vähemmistöihin kohdistuvaa väkivaltaa koskevan operatiivisen verkon ja vertailevan analysin kehittäminen ja Institut de recherche, formation et action sur les migrations -instituutin (Belgia) musliminuorten riskitilanteita koskeva tutkimus. Komissio toimittaa näitä tutkimuksia koskevat asiakirjat parlamentin jäsenelle. Lisäksi neuvosto sopi 6. kesäkuuta 2000 antavansa rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanoa koskevan direktiivin, joka annettiin virallisesti 29. kesäkuuta 2000 (direktiivi 2000/43/EY)(1). Komissio täydensi EY:n perustamissopimuksen 13 artiklassa mainittuihin syihin perustuvan syrjinnän torjumista koskevaa yhteisön lainsäädäntöä antamalla marraskuussa 1999 ehdotuksen yhteisön toimintaohjelmaksi(2). Toimintaohjelman päätavoitteita ovat syrjintää koskevan tietoisuuden ja yleisen tietämyksen lisääminen ja syrjinnän torjuntaa koskevien toimintavalmiuksien parantaminen. (1) EYVL L 180, 19.7.2000. (2) Ei vielä julkaistu.